У складу са Одлуком о организацији и спровођењу обука инструктора за рад у проширеном саставу бирачких одбора, 02 Број: 013-21/20 од 6. фебруара 2020. године,

Републичка изборна комисија

објављује

**ЈАВНИ ПОЗИВ**

**ЗА ПРЕДЛАГАЊЕ КАНДИДАТА ЗА ИНСТРУКТОРЕ** **ЗА РАД У ПРОШИРЕНОМ САСТАВУ БИРАЧКИХ ОДБОРА**

Републичка изборна комисија позива све регистроване политичке странке којима није било могуће доставити позив од 7. фебруара 2020. године на адресе из Регистра политичких странака, да предложе кандидате за инструкторе за рад у проширеном саставу бирачких одбора

Наиме, Републичка изборна комисија (у даљем тексту: Комисија) донела је Одлуку о организацији и спровођењу обука инструктора за рад у проширеном саставу бирачких одбора (у даљем тексту: Одлука) са циљем да се пред предстојеће изборе подигне ниво квалитета рада бирачких одбора и тиме допринесе квалитетнијем спровођењу целокупног изборног процеса.

У складу са тим, у току су по општинама/градовима обуке за рад у сталном саставу бирачких одбора, на којима се обучавају лица која су предложиле посланичке групе у Народној скупштини и политичке странке заступљене у Народној скупштини које немају своје посланичке групе.

Осим наведених обука потенцијалних чланова сталног састава бирачких одбора, жеља Републичке изборне комисије је да се обуче и лица која ће, као представници учесника предстојећих избора, радити у проширеном саставу бирачких одбора на спровођењу гласања. У том смислу, Републичка изборна комисија је донела наведену одлуку да организује обуке инструктора који ће даље обучавати потенцијалне чланове бирачких одбора у проширеном саставу.

Одлуком је предвиђено да кандидате за инструкторе Републичкој изборној комисији предложе регистроване политичке странке. Кандидати који буду успешно савладали обуку биће на располагању политичким странкама да даље обучавају своје представнике у проширеном саставу бирачких одбора.

Међутим, лично достављање позива није било могуће извршити за 37 регистрованих политичких странака (списак ових политичких странака се налази у прилогу Јавног позива) с обзиром на чињеницу да нису били на адреси из Регистра политичких странака.

Имајући горе наведену чињеницу у виду, Комисија је упутила Јавни позив, како би регистроване политичке странке за које лично достављање позива није могуће, искористиле своје право и предложиле кандидате за инструкторе.

Број кандидата за инструкторе који треба да се предложи је:

- за парламентарне политичке странке: најмање 25 кандидата;

- за парламентарне политичке странке националне мањине: најмање пет кандидата;

- за ванпарламентарне политичке странке: најмање пет кандидата;

- за ванпарламентарне политичке странке националне мањине: најмање два кандидата.

**Услови за кандидате:**

1) стечено високо образовање на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету;

2) искуство у раду органа за спровођење избора.

**Пријава** садржи:

- име и презиме кандидата;

- ЈМБГ кандидата;

- место и адресу пребивалишта кандидата;

- број мобилног телефона кандидата;

- адреса за пријем електронске поште кандидата.

**Доказ који је потребан уз пријаву:**

-исправа којом се доказује одговарајућа стручна спрема кандидата (диплома, уверење, потврдом, одлука и др);

Рок за достављање пријава:

- рок за подношење пријава је 15 дана;

- рок почиње да тече наредног дана од дана када је јавни позив објављен на веб презентацији Комисије.

Адреса на коју се подносе пријаве:

Републичка изборна комисија, Београд, Краља Милана 14, или електронским путем на адресу rik@parlament.rs.

Предлоге кандидата за инструкторе, са доказима о испуњености услова, доставља заступник политичке странке, искључиво у облику excel табеле која се налази на веб презентацији Комисије www.rik.parlament.gov.rs у оквиру секције Организовање и спровођење обуке - Део 3. ОБУКЕ ИНСТРУКТОРА ЗА РАД У ПРОШИРЕНОМ САСТАВУ БИРАЧКИХ ОДБОРА.

Накнаду трошкова учешћа у обукама за кандидате за инструкторе обезбеђују политичке странке, које су предложили кандидате за инструкторе.

Обуке се спроводити у Београду, у седишту Комисије, у згради Народне скупштине у Улици краља Милана 14, у складу са примљеним предлозима политичких странака.

Обуке инструктора спроводе се у складу са Програмом обуке, који је саставни део Одлуке и која се налази на веб презентацији Комисије у оквиру секције Организовање и спровођење обуке - Део 3. ОБУКЕ ИНСТРУКТОРА ЗА РАД У ПРОШИРЕНОМ САСТАВУ БИРАЧКИХ ОДБОРА.

Након завршене обуке инструктора, кандидати за инструкторе полажу тест знања.

За потребе одржавања теста знања користе се питања са понуђеним одговорима, припремљена за спровођење обука инструктора за рад у сталном саставу бирачких одбора и објављена на веб презентацији Комисије, са обележеним тачним одговорима.

Тест знања садржи 30 од 100 објављених питања, са понуђеним одговорима.

Успешно савладан тест знања подразумева најмање 24 тачна одговора (80%).

Кандидат за инструктора који је успешно савладао тест знања на крају обуке, спроводи обуке за рад у проширеном саставу бирачких одбора, у складу са посебном одлуком Комисије.

**СТРАНКЕ КОЈИМА НИЈЕ ДОСТАВЉЕНА ОДЛУКА О ОРГАНИЗАЦИЈИ И СПРОВОЂЕЊУ ОБУКА ИНСТРУКТОРА ЗА РАД У ПРОШИРЕНОМ САСТАВУ БИРАЧКИХ ОДБОРА**

1. БОШЊАЧКА ГРАЂАНСКА СТРАНКА - BOŠNJAČKA GRAĐANSKA STRANKA
2. БОШЊАЧКА НАРОДНА СТРАНКА - [BOŠNJAČKA NARODNA STRANKA](http://www.bns.org.rs/)
3. БУЊЕВАЧКА СТРАНКА
4. ВЛАШКА НАРОДНА СТРАНКА - [PARTIA NEAMULUI RUMÂNESC](http://www.vns.org.rs/)
5. ГРАЂАНСКА ИНИЦИЈАТИВА ГОРАНАЦА
6. ГРАЂАНСКА СТРАНКА ГРКА СРБИЈЕ
7. ГРАЂАНСКИ САВЕЗ МАЂАРА – MAGYAR POLGÁRI SZÖVETSÉG
8. ДЕМОКРАТСКА ЗАЈЕДНИЦА ВОЈВОЂАНСКИХ МАЂАРА - VAJDASÁGI MAGYAROK DEMOKRATIKUS KÖZÖSSÉGE
9. ДЕМОКРАТСКА ПАРТИЈА МАКЕДОНАЦА – ДЕМОКРАТСКА ПАРТИЈА НА МАКЕДОНЦИТЕ
10. ДЕМОКРАТСКА СТРАНКА ВОЈВОЂАНСКИХ МАЂАРА - VAJDASÁGI MAGYAR DEMOKRATA PÁRT
11. ДЕМОКРАТСКА УНИЈА АЛБАНАЦА - UNIONI DEMOKRATIK SHQIPTAR
12. ДЕМОКРАТСКА УНИЈА РОМА
13. ДЕМОКРАТСКИ САВЕЗ БУГАРА - ДЕМОКРАТИЧЕН СЪЮЗ НА БЪЛГАРИТЕ
14. [ЗЕЛЕНА СТРАНКА СРБИЈЕ - ZELENÁ STRANA SRBSKA](http://zelenastrankasrbije.rs/)
15. ЗЕЛЕНИ СРБИЈЕ
16. ЈАКА СРБИЈА - SILNÉ SRBSKO
17. ЈЕДИНСТВЕНА РУСКА СТРАНКА
18. ЈЕДИНСТВЕНА СТРАНКА ПРАВДЕ – JEKHUTNO ĆIDIMOS ČAĆIMASKO
19. КОНЗЕРВАТИВНА РЕФОРМИСТИЧКА СТРАНКА
20. НАРОДНА ЈАКА СРБИЈА - [НАРОДНАЯ СИЛЬНАЯ СЕРБИЯ](https://jakasrbijainfosluzba.blogspot.rs/)
21. НАРОДНА ПАРТИЈА
22. НАРОДНИ ПОКРЕТ САНЏАКА – NARODNI POKRET SANDŽAKA
23. НАРОДНИ СЛОБОДАРСКИ ПОКРЕТ
24. НИЈЕДАН ОД ПОНУЂЕНИХ ОДГОВОРА
25. РЕПУБЛИКАНСКА СТРАНКА - [REPUBLIKÁNUS PÁRT](http://www.republikanska.org/)
26. РЕФОРМИСТИ ВОЈВОДИНЕ
27. РОМСКА ДЕМОКРАТСКА СТРАНКА
28. РОМСКА ПАРТИЈА
29. РОМСКА СТРАНКА ЈЕДИНСТВО
30. РУМУНСКА ПАРТИЈА - PARTIDUL ROMÂN
31. САВЕЗ БАЧКИХ БУЊЕВАЦА
32. САНЏАЧКА АЛТЕРНАТИВА
33. САНЏАЧКА НАРОДНА ПАРТИЈА
34. СОЦИЈАЛДЕМОКРАТСКА УНИЈА
35. СРПСКА СТРАНКА ЗАВЕТНИЦИ
36. СРПСКО РУСКИ ПОКРЕТ
37. УЈЕДИЊЕНИ РЕГИОНИ СРБИЈЕ
38. ВОЈВОЂАНСКА ПАРТИЈА